
                 Register for eksepsjonelle sykdomsforløp

Fokus på pasienter med migrene som kontakter soneterapeuter og
akupunktører i Sverige, Norge, Danmark og England i 2008

En handlingsplan
Ved Nasjonalt forskningssenter innen komplementær og alternativ medisin (NAFKAM), Universitetet i Tromsø, Norge, er det etablert et register for eksepsjonelle sykdomsforløp. Formålet med registeret er å bygge opp og drive et register som tjener som grunnlag for forskning på eksepsjonelle sykdomsforløp.
NAFKAM har inngått et samarbeid med akupunktør Birte Nielsen og soneterapeut Leila Eriksen som har kontakt med internasjonale akupunktør- og soneterapiforeninger med tanke på å samle inn eksepsjonelle migreneforløp i år 2008.

Vi ønsker å registrere gode forløp av kronisk eller alvorlig sykdom etter bruk av akupunktør eller soneterapeut. Med et “eksepsjonelt godt sykdomsforløp” mener vi for eksempel full eller langvarig tilfriskning av en alvorlig sykdom, eller svakere/færre symptomer. 

I 2008 vil vi ha et spesielt fokus på klienter med migrene. Vi er interessert i å få kontakt med klienter som har opplevd å ha et eksepsjonelt godt sykdomsforløp etter bruk av akupunktur eller soneterapi – og som ikke har oppnådd tilsvarende resultater etter bruk av skolemedisinske behandlinger.

Kriterier for deltakelse i registeret er at personen 
· har/har hatt migrene og
· har oppnådd uvanlige behandlingsresultater etter bruk av akupunktur eller soneterapi og
· hadde en medisinsk diagnose før han/hun begynte med den akupunktur- eller soneterapibehandlingen som gav uvanlige behandlingsresultater.

Handlingsplan for registrering og medisinsk vurdering av eksepsjonelle migreneforløp
1. Akupunktør Birte Nielsen og soneterapeut Leila Eriksen kontakter lederne for de respektive behandlerforeningene i Sverige, Danmark, England og Norge.

2. Behandlerforeningene i de respektive land gir tilsagn om å medvirke til gjennomføring av registrering og medisinsk vurdering av eksepsjonelle migreneforløp etter behandling med akupunktur eller soneterapi og får godkjenning til å gjennomføre arbeidet fra vitenskapsetiske komiteer og datatilsyn i de respektive land.

3. Den enkelte behandlerforening utpeker en kontaktperson for gjennomføring av registrering og medisinsk vurdering av eksepsjonelle migreneforløp etter behandling med akupunktur eller soneterapi.

4. Kontaktpersonens oppgaver er:

· å gi tilbakemelding til koordinatorene på det internasjonale plan: akupunktør Birte Nielsen eller soneterapeut Leila Eriksen og formidle til behandlerorganisasjonens medlemmer at foreningen er interessert i å få kontakt med tre pasienter med eksepsjonelle migreneforløp etter bruk av akupunktur eller soneterapi (informasjonsark vedlegges til hver behandlerorganisasjon og kontaktperson).
· Behandlere oppfordrer pasienter som har opplevd et eksepsjonelt migreneforløp om å kontakte kontaktpersonen i den respektive behandlerorganisasjon.
5. Kontaktpersonen tar stilling til om det kan være snakk om et eksepsjonelt migreneforløp etter bruk av akupunktur eller soneterapi, og om pasienten før bruk av akupunktur eller soneterapi ikke har oppnådd tilsvarende resultater med konvensjonell behandling. Kontaktpersonen tar stilling i henhold til inklusionskriterier som er videreformidlet fra Birte Nielsen eller Leila Eriksen.

6. Kontaktpersonen sender ut RESFs registreringspakke til pasienten.
7. Kontaktpersonen innhenter, i samarbeid med pasienten, journalmateriale fra pasientens etablerte og alternative behandlere. Journalmateriale skal i forhold til akupunkturbehandlingen og soneterapibehandlingen inneholde følgende opplysninger: 
· Tidspunkt for oppstart og avslutning av behandling (hvis den er avsluttet).

· Antall behandlinger/hvor ofte.
· Beskrivelse/vurdering av klienten og klientens sykdom/plager.

· Beskrivelse av behandlingen som er gitt.

· Hendelser/reaksjoner underveis i behandlingsforløpet.

· Registrerte endringer i tilstand hos klient.

· Eventuelle uheldige reaksjoner på behandlingen.

8. Registreringsskjema og journalmateriale tilsendes lege, spesialist på migrene, til medisinsk vurdering (medisinske vurderingsskjema fra RESF fylles ut av legen).
Legen sender alt materialet til NAFKAM. NAFKAM sender kopi til behandlerorganisasjonen og beskjed til kontaktpersonen og til Birte Nielsen og Leila Eriksen.

9. NAFKAM planlegger å arrangere en workshop om eksepsjonelle migreneforløp på grunnlag av anonymiserte cases fra Sverige, Danmark, England og Norge og med deltagelse av leger, alternative behandlere og pasientforeninger innenfor migrene.
NAFKAM utpeker en lege som er spesialist på migrene i hvert land, til å gjennomføre den medisinske vurderingen av eksepsjonelle migreneforløp etter bruk av akupunktur eller soneterapi.

Behandlerorganisasjonene i hvert land finansierer de medisinske vurderingene.

